CELEX: 62014CN0077
Language: sk
Date: 2014-02-12 00:00:00
Title: Vec C-77/14: Žaloba podaná 12. februára 2014 – Európska komisia/Helénska republika

7.4.2014   
            
            
               SK
            
            
               Úradný vestník Európskej únie
            
            
               C 102/25
            
         Žaloba podaná 12. februára 2014 – Európska komisia/Helénska republika
   (Vec C-77/14)
   2014/C 102/35
   Jazyk konania: gréčtina
   
      Účastníci konania
   
   
      Žalobkyňa: Európska komisia (v zastúpení: B. Stromsky a A. Marcoulli)
   
      Žalovaná: Helénska republika
   
      Návrhy žalobkyne
   
   
               —
            
            
               rozhodnúť, že Helénska republika si tým, že v stanovenej lehote neprijala všetky zákony, iné právne predpisy a správne opatrenia nevyhnutné na vrátenie pomoci vyhlásenej za protiprávnu a nezlučiteľnú so spoločným trhom v zmysle článku 1 rozhodnutia Komisie K(2011) 4916 v konečnom znení z 13. júla 2011 týkajúceho sa štátnej pomoci poskytnutej Gréckom v prospech spoločnosti Aluminium of Greece SA (SA.26117 – C 2/2010, ex NN 62/2009) (1) a v každom prípade tým, že Komisiu dostatočne neinformovala o opatreniach, ktoré prijala na základe článku 4, nesplnila povinnosti, ktoré jej vyplývajú z článkov 2, 3 a 4 uvedeného rozhodnutia a zo Zmluvy o fungovaní Európskej únie,
            
         
               —
            
            
               zaviazať Helénsku republiku na náhradu trov konania.
            
         
      Žalobné dôvody a hlavné tvrdenia
   
   Predmetom žaloby Komisie je nevykonanie Helénskou republikou rozhodnutia Komisie týkajúceho sa protiprávnej štátnej pomoci v prospech podniku Aluminium of Greece SA, ktorá musí byť vymožená prostredníctvom Public Power Corporation (PPC).
   Komisia zdôrazňuje, že Grécko bolo povinné zaručiť výkon rozhodnutia do štyroch mesiacov odo dňa jeho oznámenia. Rozhodnutie bolo oznámené 14. júla 2011 a Komisia nijako nepredĺžila lehotu na jeho vykonanie. V dôsledku toho lehota na dosiahnutie súladu uplynula z formálneho hľadiska 14. novembra 2011.
   Komisia pripomína, že v súlade s ustálenou judikatúrou Súdneho dvora jediný oprávnený dôvod, ktorý môže členský štát namietať proti žalobe o nesplnenie povinnosti podanej Komisiou na základe článku 108 ods. 2 ZFEÚ, je absolútna nemožnosť riadne vykonať rozhodnutie.
   V prejednávanej veci však helénske orgány nikdy neuviedli tvrdenie založené na absolútnej nemožnosti výkonu rozhodnutia. Naopak hneď vyjadrili svoju vôľu vykonať rozhodnutie čo najskôr. Komisia však poznamenáva, že ku dňu podania tejto žaloby uvedené orgány neprijali nijaké opatrenie, ktoré by predstavovalo čo i len čiastočné vykonania rozhodnutia.
   Navyše Komisia uvádza, že Monomeles Protodikeio Athinon (samosudca prvostupňového súdu v Aténach) svojim rozsudkom pozastavil platnosť platobného rozkazu na úhradu pomoci, ktorý PPC získala proti Aluminium of Greece SA. Komisia sa domnieva, že uvedený vnútroštátny súd tým, že pozastavil platnosť platobného rozkazu, nezohľadnil podmienky stanovené ustálenou judikatúrou Súdneho dvora pre pozastavenie uplatnenia vnútroštátneho aktu, ktorým sa vykonáva právo Únie. (2)
   
   Komisia sa domnieva, že Grécko neprijalo potrebné opatrenia pre výkon rozhodnutia ani v súlade s riešením, ktoré bolo predmetom rokovaní medzi jej službami a príslušnými helénskymi orgánmi, ani akýmkoľvek iným vhodným spôsobom.
   
      (1)  Ú. v. EÚ L 166 z 27. júna 2012, strany 83 až 89.
   
      (2)  Rozsudky z 21. februára 1991, Zuckerfabrik Süderdithmarschen a Zuckerfabrik Soest/Hauptzollamt Itzehoe et Hauptzollamt Paderborn, 143/88 a C-92/89, Zb. 1991 s. I-415, a z 9. novembra 1995, Atlanta Fruchthandelsgesellschaft a i. (I)/Bundesamt für Ernährung und Forstwirtschaft, C-465/93, Zb. 1995 s. I-3761.